钦定古今图书集成/方舆汇编/边裔典/第095卷 > 《安南行》〈送李景山侍郎出使〉袁桷
## 钦定古今图书集成/方舆汇编/边裔典/第095卷 > 《安南行》〈送李景山侍郎出使〉袁桷

𬨎轩使者安南来，紫泥封诏行风雷。湿云翻空海波
立，铁网山裂狂蛟摧。神京煌煌镇无极，火鼠烛龙穷
发北。弹丸之地何足论，蚯蚓为城雾为域。瘴江如墨
黄茅昏，群蛮渡江江水浑。千年白雪不到地，十月青
梅犹满村。赤脚摇唇矜捷斗，竹箭藏蛇杂猿狖。崛强
曾夸井底蛙，低徊自比泥中兽。龙飞天子元年春，万
邦执璧修臣邻。朱干玉戚广庭舞，笑问铜柱今何人。
“君不闻，重译之人越裳氏，有道周王输白雉。”“又不闻，
防风之骨能专车。神禹震怒行天诛，李侯桓桓水苍
珮。舌本悬河四方对，后车并载朝未央。”稽颡九拜，乞
取金印归炎荒。